Title: พระราชกฤษฎีกา ยกเลิกพระราชกฤษฎีกาว่าด้วยระเบียบข้าราชการพลเรือนรัฐพาณิชย์ พ.ศ. 2519  พ.ศ. 2521

พระราชกฤษฎีกา

พระราชกฤษฎีกา
ยกเลิกพระราชกฤษฎีกาว่าด้วยระเบียบ
ข้าราชการพลเรือนรัฐพาณิชย์
พ.ศ. ๒๕๑๙
พ.ศ. ๒๕๒๑

ภูมิพลอดุลยเดช ป.ร.
ให้ไว้ ณ วันที่ ๑๕
สิงหาคม พ.ศ. ๒๕๒๑
เป็นปีที่ ๓๓
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ
ให้ประกาศว่า

โดยที่เป็นการสมควรยกเลิกพระราชกฤษฎีกาว่าด้วยระเบียบข้าราชการพลเรือนรัฐพาณิชย์
พ.ศ. ๒๕๑๙

อาศัยอำนาจตามความในมาตรา ๒๕
แห่งธรรมนูญการปกครองราชอาณาจักร พุทธศักราช ๒๕๒๐ มาตรา ๒๓ (๓) และมาตรา ๑๐๙
แห่งพระราชบัญญัติระเบียบข้าราชการพลเรือน พ.ศ. ๒๕๑๘ จึงทรงพระกรุณาโปรดเกล้า ฯ
ให้ตราพระราชกฤษฎีกาขึ้นไว้ ดังต่อไปนี้

มาตรา ๑ 
พระราชกฤษฎีกานี้เรียกว่า พระราชกฤษฎีกายกเลิกพระราชกฤษฎีกาว่าด้วยระเบียบข้าราชการพลเรือนรัฐพาณิชย์
พ.ศ. ๒๕๑๙ พ.ศ. ๒๕๒๑

มาตรา ๒[๑] 
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓ 
ภายใต้บังคับมาตรา ๔ ให้ยกเลิกพระราชกฤษฎีกาว่าด้วยระเบียบข้าราชการพลเรือนรัฐพาณิชย์
พ.ศ. ๒๕๑๙

มาตรา ๔ 
ในระหว่างดำเนินการกำหนดตำแหน่งข้าราชการพลเรือนสามัญในกรมไปรษณีย์โทรเลข
และแต่งตั้งให้ข้าราชการในกรมไปรษณีย์โทรเลขให้ดำรงตำแหน่งดังกล่าวตามพระราชบัญญัติระเบียบข้าราชการพลเรือน
พ.ศ. ๒๕๑๘ ให้ถือว่าข้าราชการในกรมไปรษณีย์โทรเลขยังคงเป็นข้าราชการพลเรือนรัฐพาณิชย์และให้บทบัญญัติแห่งพระราชกฤษฎีกาว่าด้วยระเบียบข้าราชการพลเรือนรัฐพาณิชย์ในส่วนที่เกี่ยวข้องกับการนี้ยังคงมีผลใช้บังคับอยู่ต่อไปจนกว่าจะได้แต่งตั้งให้ข้าราชการดังกล่าวดำรงตำแหน่งข้าราชการพลเรือนสามัญตามที่
ก.พ. กำหนด

มาตรา ๕ 
ให้นายกรัฐมนตรีรักษาการตามพระราชกฤษฎีกานี้

ผู้รับสนองพระบรมราชโองการ
ส.  โหตระกิตย์
รองนายกรัฐมนตรี

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
เนื่องจากพระราชบัญญัติการสื่อสารแห่งประเทศไทย พ.ศ. ๒๕๑๙
ได้บัญญัติให้จัดตั้งการสื่อสารแห่งประเทศไทย มีฐานะเป็นรัฐวิสาหกิจขึ้น
โดยให้โอนบรรดากิจการ ทรัพย์สิน หนี้ ข้าราชการและลูกจ้างของกรมไปรษณีย์โทรเลข
นอกจากสำนักงานเลขานุการกรม กองสื่อสารระหว่างประเทศ กองแผนงาน และสำนักงานบริหารความถี่
วิทยุ ไปเป็นของการสื่อสารแห่งประเทศไทย ดังนั้น งานของกรมไปรษณีย์โทรเลขที่เหลืออยู่
๔ กอง ดังกล่าว จึงมีลักษณะงานเช่นเดียวกันกับส่วนราชการอื่นที่มีข้าราชการพลเรือนสามัญเป็นผู้ปฏิบัติ
สมควรยกเลิกตำแหน่งข้าราชการพลเรือนรัฐพาณิชย์ในกรมไปรษณีย์โทรเลขเพื่อกำหนดให้เป็นตำแหน่งข้าราชการพลเรือนสามัญขึ้นแทนตำแหน่งที่ยกเลิกไป  จึงจำเป็นต้องตราพระราชกฤษฎีกานี้ขึ้น

[๑] ราชกิจจานุเบกษา.เล่ม ๙๕/ตอนที่ ๘๔/ฉบับพิเศษ หน้า ๒๘/๑๗ สิงหาคม ๒๕๒๑